निगमानंद की मौत की सीबीसीआईडी करेगी जांच  
उत्तराखंड सरकार ने हरिद्वार स्थित मातृ सदन के साधु निगमानंद के मौत की सीबीसीआईडी से जांच कराने की घोषणा की।
उत्तराखंड सरकार ने हरिद्वार स्थित मातृ सदन के साधु निगमानंद के मौत की सीबीसीआईडी से जांच कराने की घोषणा की।  राज्य के पर्यटन मंत्री मदन कौशिक ने कहा कि सरकार निगमानंद की मौत से जुडे सभी मामलों की सीबीसीआईडी से जांच कराएगी और पूरे तथ्यों की जानकारी हासिल करने के लिए गहराई तक जाएगी ताकि दूध का दूध और पानी का पानी हो सके।  कौशिक ने कहा कि सरकार ने गंगा में रेत के खनन के मुद्दे पर मातृ सदन के परमाध्यक्ष स्वामी शिवानंद का अनशन तुड़वाया था और सरकार गंगा की निर्मलता और पवित्रता के मुद्दे पर उनसे पूरी तरह से सहमत है और गंगा में खनन को बंद करा दिया गया था। उन्होने कहा कि स्वामी निगमानंद द्वारा अनशन के दौरान उनके इलाज के लिए पहले सरकार ने उन्हें हरिद्वार के अस्पताल में भर्ती कराया था और उसके बाद उन्हें जालीग्रांट स्थित हिमालयन अस्पताल में भर्ती कराया गया था।  मंत्री ने कहा कि निगमानंद की मृत्यु पर न केवल उनको बल्कि पूरी पार्टी को दुख है लेकिन जो लोग उनकी मृत्यु पर राजनीति कर रहे हैं, उन्हें ऐसा नहीं करना चाहिए।